Title: MINISTERSTVO HOSPODÁRSTVA
Author: OI
Last saved by: agenda0
Company: MDPT

P r e d k l a d a c i a      s p r á v a

	    V dňoch  15. – 16. novembra 2001 sa uskutoční stretnutie predsedov vlád Stredoeurópskej  dohody o voľnom obchode (CEFTA).  Summit sa bude konať v Rumunsku, ktoré je v roku 2001 predsedajúcou krajinou, v súlade s plánom aktivít CEFTA na rok 2001 dohodnutým medzi zmluvnými stranami CEFTA. Stretnutie predsedov vlád krajín CEFTA sa uskutoční už ôsmykrát. 

	   Hlavnými bodmi rokovania budú analýza rozvoja obchodno-ekonomických vzťahov krajín CEFTA za posledné obdobie, vyhodnotenie plnenia záverov vyplývajúcich z Deklarácie predsedov vlád krajín CEFTA vo Varšave v roku 2000 a plnenie záverov prijatých na rokovaniach Spoločného výboru CEFTA v roku 2000 a 2001 a na ostatnom rokovaní ministrov poľnohospodárstva krajín CEFTA. Ďalšie témy, návrhy postupu a spolupráce vyplynú z prípravy a priebehu  samotného rokovania predsedov vlád. 

    Okrem predsedov vlád zmluvných strán CEFTA, t.j. Českej republiky, Maďarskej republiky, Poľskej republiky, Slovenskej republiky, Slovinskej republiky, Rumunska a Bulharskej republiky sa summitu zúčastní i premiér Chorvátskej republiky, ktorá v tomto roku oficiálne požiadala o vstup do CEFTA. Multilaterálne rokovania predsedov vlád krajín CEFTA budú rozšírené o dohodnuté bilaterálne stretnutia. 

	    Prípravu účasti slovenskej delegácie na stretnutí predsedov vlád zmluvných strán CEFTA v Bukurešti zabezpečuje Ministerstvo hospodárstva SR v spolupráci s Ministerstvom zahraničných vecí SR, Ministerstvom pôdohospodárstva SR a Úradom vlády SR.

	   Účasťou na stretnutí predsedov vlád krajín CEFTA v Bukurešti Slovenská republika potvrdí svoj záujem na rozširovaní a prehlbovaní obchodno-ekonomickej spolupráce krajín strednej a východnej Európy, na riešení problémov hospodárskeho rozvoja tohto regiónu, na príprave vstupu krajín CEFTA do Európskej únie, a ako predsedajúca krajina CEFTA v budúcom roku vyjadrí pripravenosť koordinovať všetky aktivity v rámci tohto integračného zoskupenia.